19.11.2012	

		
		
Palkansaajajärjetö Pardia ry	
Asiamies Mikko Äikäs	
Ratamestarinkatu 11	
00520 HELSINKI

	

	

Viite	Sähköpostiviesti 29.10.2012

Asia	HALLITUKSEN ESITYS (HE 122/2012) LAIKSI POLIISIN HALLINNOSTA ANNETUN LAIN MUUTTAMISESTA JA ERÄIKSI SIIHEN LIITTYVIKSI LAEIKSI
	
ProUnioni ry esittää lausuntonaan luonnoksesta seuraavaa: 

Yleistä:

Poliisin hallinnosta annetun lain muuttaminen on osa poliisin hallintorakenneuudistusta. Hallituksen esitystä tulee tarkastella osana Pora III uudistusta. Tämä ei ole mahdollista, koska uudistuksesta merkittävä osa toteutetaan muilla hallinnollisilla toimilla tai alemman asteisilla säädösmuutoksilla, joiden valmistelu on keskeneräinen. 

Poliisin hallinnon nykytilan tarkastelua vaikeuttaa äskettäin läpiviedyt Pora I ja Pora II uudistukset, joiden vaikutusten arviointia ei ole kattavasti tehty. Lisäksi Poliisihallituksen ja sisäministeriön poliisiosaston hallintorakenteen kehittämistarpeista tehdään erillinen lisäselvitys tammikuun 2013 loppuun mennessä. Keskushallinnon uudistushankkeella on myös vaikutuksensa sisäasiainministeriön poliisiosastoon. Peräkkäin ja osin limittäin toteutettavat hallinnon uudistukset vaikeuttavat kokonaisvaikutusten arviointia ja pitävät toiminnan jatkuvassa häiriö- ja muutostilassa, joka voi tutkimusten mukaan kuluttaa 25 % voimavaroista.

Henkilöstövaikutuksista:

Liikkuvan poliisin ja paikallispoliisin yhdistymisen seurauksena arvioidaan hallinnollisten tukitoimien henkilötyövuosien vähenevän 35 htv:ta tai jopa enemmän. Tosiasiallinen tehtävämäärä ei kuitenkaan ole laskussa. Pora III liittyvä hallinnollisten tukitoimien henkilötyövuosivähennys vaikuttaa välillisesti operatiivisen henkilöstön tehtäviin. Hallinnollisten tehtävien hoitaminen oman työn ohessa vie työaikaa poliisin ydintehtävistä. Lisäksi poliisilaitosten määrän (toimipaikkojen) väheneminen ja työpanoksen kohdentuminen hallinnollisiin tehtäviin vaarantaa operatiivisen toiminnan tason. 

Aluehallintovirastojen poliisin vastuualueet siirretään Poliisihallitukseen. Tavoitteena on, että Poliisihallituksen koko henkilöstö sijoittuu yhteen toimipisteeseen Helsinkiin. Aluehallintovirastojen poliisin vastuualueen henkilöstölle tulee tarjota mahdollisuus siirtyä työskentelemään oman työssäkäyntialueen poliisilaitokselle tai Poliisihallitukseen. 

Hallituksen esityksellä on vaikutuksia poliisihallinnon henkilöstöön kaikilla tasoilla. Hallituksen esityksessä on huomioitu valtioneuvoston periaatepäätös henkilöstön aseman järjestämisessä organisaation muutostilanteissa, joka linjaa käytännön toimia organisaatioissa. Muutosturvatoimenpiteet on aloitettava hyvissä ajoin ennen tehtävien siirtymistä tai päättymistä. Periaatepäätöksen muutosturvan kaikki toimenpiteet tulee olla käytössä koko laajuudessaan Pora III uudistuksen aikana.

Esityksen mukaan noudatettaisiin valtion virka- ja työehtosopimuksen liitteen 3 mukaista 24 kk:n palkkaturvaa. Palkkaturvan osalta tulee myös huomioida valtion virka- ja työehtosopimuksen 14 §. Mikäli sopimusmääräyksiä joudutaan soveltamaan yhtä aikaa, tulee 14 §:n kohdan 7 mukaan soveltaa sitä, mikä on palkansaajalle edullisempaa.

Hallituksen esityksessä on arvioitu sukupuolivaikutukset. Vaikutusten todetaan olevan tehtävälähtöisiä. Tasa-arvon edistämispyrkimys tulee ottaa huomioon asioiden valmistelussa, toimeenpanossa, seurannassa ja arvioinnissa, tulosohjauksessa ja talousarvioissa. Pora III valmistelussa ei ole arvioitu hankkeen todellisia sukupuolivaikutuksia. Lukumääräisesti suurimmat vaikutukset tulevat kohdistumaan hallinto- ja tukitehtävissä toimiviin. Vähennysten kohteena olevasta henkilöstöstä 71 % on naisia. Kokonaisvaikutukset eivät ole sukupuolineutraaleja.

Lopuksi:

Poliisilaitosten toimialue muodostuu edelleen kihlakunnista. Kihlakuntajärjestelmä lakkautettiin 1.1.2008 lukien. Toimialuejaossa tulee lakanneista järjestelmistä luopua ja määrittää jaot nykyisiin hallinnollisiin rakenteisiin perustuen.

Leena Hiljanen		
Asiamies